‘APURE’ซิลลิง เก็งข่าวเทนเดอร์
ตี “อกริเพียว” ซิลลิงเก็งกำไร “จึงรุ่งเรืองกิจ” ตั้งโต๊ะรับซื้อหุ้นคืน
17 พ.ค. 2555

ตี “อกริเพียว” ซิลลิงเก็งกำไร “จึงรุ่งเรืองกิจ” ตั้งโต๊ะรับซื้อหุ้นคืน
ราคาหุ้นบริษัท อกริเพียว โฮลดิ้งส์ (APURE) ปรับตัวขึ้นแรงชนเพดาน และมูลค่าซื้อขายหนาแน่น โดยราคาปิดที่ 1.15 บาท เพิ่มขึ้น 0.26 บาท หรือ 29.21% มูลค่าซื้อขายแน่น 195.93 ล้านบาท
แหล่งข่าวจากโบรกเกอร์ เปิดเผยว่า การซื้อขายหุ้น APURE ผิดปกติจากธรรมดา ซึ่งทั้งราคาและมูลค่าซื้อขายปรับขึ้นรุนแรงจากแรงเก็งกำไรของนักลงทุน โดยมีกระแสข่าวลือตามห้องค้าว่าผู้ถือหุ้นใหญ่กลุ่มจึงรุ่งเรืองกิจ จะทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) ซึ่งไม่ระบุราคาเทนเดอร์ที่ชัดเจน 
นอกจากนี้ ผลประกอบการไตรมาสแรกปี 2555 มีกำไรสุทธิ 28.71 ล้านบาท พลิกฟื้นดีขึ้นจากช่วงเดียวกันปีก่อนที่ขาดทุน 15.40 ล้านบาท เป็นอีกสาเหตุหนึ่งของการเก็งกำไร 
แหล่งข่าวจากกลุ่มผู้ถือหุ้น APURE เปิดเผยว่า กลุ่มนายโกมล จึงรุ่งเรืองกิจ กำลังจะขอทำเทนเดอร์ตัวเอง เพื่อให้การถือหุ้นถึงระดับ 25% และมีเป้าหมายเทนเดอร์ขึ้นไปมากขึ้น โดยราคารับซื้อเป็นไปตามหลักเกณฑ์ของตลาด คิดจากราคาซื้อขายครั้งสุดท้ายของผู้ซื้อ 6 เดือนที่ผ่านมา คาดว่าเป็นราคาที่ต่ำกว่าราคากระดานปัจจุบัน
สำหรับราคาหุ้นที่ปรับตัวขึ้นมานั้น แหล่งข่าวเปิดเผยว่า กลุ่มผู้ถือหุ้นใหญ่ไม่มีนโยบายหรือความคิดชี้นำสร้างราคาหุ้น แต่มุ่งเน้นการสร้างประสิทธิภาพการผลิต เพื่อให้ธุรกิจมีกำไรต่อเนื่อง แม้ว่าไตรมาสแรกจะมีกำไร แต่ยังไม่มั่นใจหุ้นจะเทิร์นอะราวด์ได้หรือไม่ เนื่องจากมีความเสี่ยงค่าจ้าง 300 บาท
“ผู้ถือหุ้นใหญ่หน้าตักหนา มีหุ้นอยู่ในมือจำนวนมาก จะลากหรือทุบเมื่อไรก็ได้ เล่นยังไงก็ได้เปรียบ หาเงินง่ายแต่ไม่มีจริยธรรม เราไม่ทำ” แหล่งข่าวเปิดเผย